यदि कोई शासन सामाजिक व्यवस्था के स्वरूप को इतना विकृत हो जाने देता है कि उसमें मानव सभ्यता के श्रेष्ठतर अनुभवों का संसार केवल मुट्ठी भर लोगों के लिए ही रह जाए तो इसे निश्चित रूप से समतावादी और जनतांत्रिक सिद्धान्तों के विपरीत कहा जाएगा। ऐसी व्यवस्था हमारी श्रेष्ठतम किन्तु बहुत कुछ अमूर्त उपलब्धियों को कुछ चुनिन्दा लोगों तक सीमित रख कर जनसामान्य को केवल सस्ते, घटिया और भोंडे खिलौने से बहलाने की मंशा रखती है। कला के श्रेष्टतम रूप और उपलब्धियाँ एक जनतन्त्र में जनसामान्य को उपलब्ध होनी चहिए क्योंकि पूरी तरह न समझी जाने पर भी वे अवश्य उन्हें प्रभावित करेंगी। केवल सस्ती लोकप्रियता की इच्छा से उनका स्तर गिराना या उनके स्वरूप को सस्ता व अपसंस्कृत बनाना आम लोगों की रुचियों के परिष्कार के प्रयासों के प्रति लापरवाही बरतना है। वह स्वच्छन्द समाज जो लोगों को केवल उनकी सहजात पशु प्रवृत्तियों की तुष्टि द्वारा खुश करने की कोशिश करता है मूलतः एक पतनशील समाज है और उसके निर्माताओं की रुचि मानव कल्याण में न होकर केवल अपने स्वार्थों की पूर्ति अथवा अपने लिए अधिकाधिक धनार्जन में ही हो सकती है।